钦定古今图书集成/明伦汇编/官常典/第735卷 > 花云 朱文逊
## 钦定古今图书集成/明伦汇编/官常典/第735卷 > 花云 朱文逊

按：《明外史》本传云：“怀远人，貌伟而黑，骁勇绝伦。至正
十三年，从太祖临濠，克怀远，擒其帅，拔全椒，袭缪家
寨。太祖将取滁州，率数骑猝遇贼数千，云卫太祖突
阵出，遂克滁州。从取和州，获卒三百，授管勾。太祖渡
江，云先济。既克太平，命宿卫左右。从克集庆，获卒三
千，擢总管。徇下丹阳、丹徒、金坛，过马驮沙，道遇剧贼”，
擒杀甚众，授前部先锋。从拔常州，守牛塘营。擢行枢
密院判，阶安远大将军。克常熟州，获卒万馀。已，命趋
宁国，道杀群盗数百，还守太平。二十年闰五月，陈友谅以舟师来寇，云与知府许瑗、院判王鼎、元帅朱文
逊率三千人御之，文逊战死。友谅攻三日不克，乃以
巨舟乘涨，令士卒缘舟尾攀堞登城，遂陷，缚云、急。云
怒大呼，缚尽裂，起夺守者刀，杀五六人，大骂。贼怒，碎
其首，缚于舟樯丛，射之而死。瑗、鼎亦抗骂死。太祖即
吴王位，追封云东丘郡侯，瑗高阳郡侯，鼎太原郡侯，
立忠臣祠并祀之。方战急，云妻郜祭家庙，挈三岁儿
泣语家人曰：“城破，吾夫必死，吾义不独存，然不可使
花氏无后，若辈善抚育之。”云。被执，郜赴水死。侍儿孙
瘗毕抱儿行，被掠至九江。军中恶儿啼，孙氏夜投渔
家，脱簪珥属养之。及汉兵败，孙往渔家窃儿走，夜宿
陶穴中。天明渡江，溃军夺舟去，弃江中，浮断木入苇
洲，采莲实哺儿，七日不死。夜半，有老父号雷老，挈之
行，逾年达太祖所。孙抱儿拜泣，太祖亦泣，寘儿膝上
曰：“将种也。”赐雷老衣，忽不见儿。寻赐名炜，累官水军
左卫指挥佥事。世宗即位之岁，其五世孙为辽复州
卫指挥，请于朝，赠郜贞烈夫人，孙安人立祠致祭。文
逊，太祖养子也，尝与元帅秦友谅攻克无为州。